ENNAKOIVA HENKILÖSTÖSUUNNITTELU ONNISTUNEEN REKRYTOINNIN TUKENA KUNTA-ALALLA - CASE PORIN KAUPUNKI
EERIKÄINEN, KATRI (2009)
gradu03636.pdf (270.5Kt)
EERIKÄINEN, KATRI
http://urn.fi/urn:nbn:fi:uta-1-19767
Suomalainen työelämä elää parhaillaan monenlaisten muutosten keskellä. Toisen maailmansodan jälkeen syntyneet suuret ikäluokat poistuvat työelämästä uusien aiempaa pienempien ikäluokkien aloitellessa työuriaan. Työn luonne ja työntekotavat elävät erilaisissa yhteiskunnallisissa ja työelämän muutoksissa mukana.
Tässä pro gradu –tutkielmassa tarkasteltiin henkilöstösuunnittelun ja rekrytoinnin kehittämistä kunta-alalla. Tutkielman teoriaosassa esiteltiin kuntatyönantajaa muuttuvassa yhteiskunnassa sekä henkilöstövoimavarojen strategista suunnittelua ja rekrytointia kuntatyönantajan näkökulmasta.
Tutkimusstrategiana käytettiin tapaustutkimusta, jossa case-organisaationa oli Porin kaupunki. Luonteeltaan tutkimus oli kuvaileva. Tutkimuksen pääasiallisena tavoitteena oli selvittää, mitä ovat henkilöstösuunnittelun ja rekrytoinnin tulevien vuosien haasteet ja tavoitteet Porin kaupungin organisaatiossa. Lisäksi selvitettiin, millaisia ihmisiä töihin haetaan, mistä ja miten henkilöstöä saadaan rekrytoitua Porin kaupungin palvelukseen ja millä keinoilla Porin kaupunki voi houkutella potentiaalisia työntekijöitä palvelukseensa. Tutkimusmenetelmä oli kvantitatiivinen. Aineisto kerättiin kesällä 2008 sähköisen kyselylomakkeen avulla. Kyselyn kohdejoukon valinnassa käytettiin harkinnanvaraista otantaa. Lopullinen kohdejoukko koostui Porin kaupungin kolmen kaupunkitason johtoryhmän jäsenistä.
Tutkimuksesta saatujen tulosten mukaan tulevina vuosina työn määrä Porin kaupungin hallintokunnissa joko pysyy ennallaan tai lisääntyy jonkin verran tai huomattavasti. Myös toimenkuvien sisällöissä tapahtunee yleisesti ottaen niin määrällisiä kuin laadullisiakin muutoksia ja uusia toimenkuvia syntyy ja osa vanhoista toimenkuvista häviää. Nämä seikat muodostavat haasteita kaupungin henkilöstösuunnittelulle ja rekrytoinnille. On pohdittava tarkasti, miten työt jatkossa järjestetään ja ketkä niitä tekevät.
Saatujen tulosten perusteella voidaan todeta, että Porin kaupunki hakee palvelukseensa hyvät sosiaaliset taidot omaavia, oma-aloitteisia ja motivoituneita henkilöitä, joilla on hyvä kielitaito. Erityisesti englannin kielen taitaminen todettiin tärkeäksi. Erittäin tärkeänä rekrytointikanavana vastaajat pitivät ilmoituksia Internetissä ja suurin osa vastaajista oli sitä mieltä, että työvoimaa tulisi houkutella Porin kaupungin palvelukseen myös lähialueiden ulkopuolelta. Enemmistö vastaajista piti mahdollisena myös työvoiman rekrytointia ulkomailta. Yli puolet kyselyyn vastanneista piti palkkausta ja palkitsemisjärjestelmiä erittäin tärkeänä tekijänä houkuteltaessa uutta työvoimaa Porin kaupungin palvelukseen.
Asiasanat:henkilöstösuunnittelu, rekrytointi, kunnat